SET ปิดเย็นบวก 1.48 จุด มูลค่าซื้อขายเบาบาง 3 หมื่นลบ. สะท้อนตัวเลข GDP ไตรมาส 3 ต่ำคาด
SET ปิดเย็นบวก 1.48 จุด มูลค่าซื้อขายเบาบาง 3 หมื่นลบ. สะท้อนตัวเลข GDP ไตรมาส 3 ต่ำคาด โดยดัชนีปิดตลาดวันนี้ ที่ระดับ 1,636.48 จุด บวก 1.48 จุด หรือ 0.09% มูลค่าการซื้อขาย 3 หมื่นล้านบาท
19 พ.ย. 2561

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,636.48 จุด บวก 1.48 จุด หรือ 0.09% มูลค่าการซื้อขาย 3 หมื่นล้านบาท
10 หุ้นดันดัชนีวันนี้

ด้านนายวิจิตร อารยะพิศิษฐ ผู้อำนวยการฝ่ายวิจัย บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้แกว่งแคบ วอลุ่มเทรดน้อยมาก เนื่องจากช่วงสั้นได้สัญญาณลบจากปัจจัยในประเทศในเรื่องของตัวเลขผลิตภัณฑ์มวลรวมภายในประเทศ (GDP) งวดไตรมาส 3/61 ที่ออกมาต่ำกว่าคาด ซึ่งเป็นผลมาจากการส่งออกที่ติดลบ ทำให้สะท้อนมาที่ดุลบัญชีเดินสะพัด ซึ่งถ้าต่อไปติดลบจะทำให้มีผลต่อค่าเงินบาทได้ ซึ่งก่อนหน้านี้เรื่องการท่องเที่ยวก็แผ่วไปแล้ว แล้วยังมาเจอปัญหาส่งออกอีก
ขณะที่ปัจจัยนอกประเทศในเรื่องราคาน้ำมันดิบก็อาจจะอยู่ในทิศทางที่รีบาวด์ได้ จากความคาดหวังการประชุมของกลุ่มประเทศผู้ส่งออกน้ำมัน (โอเปก) ในวันที่ 6 ธ.ค.นี้ ซึ่งอาจจะลดกำลังการผลิตน้ำมันได้ แต่พอดีบ้านเรามาเผชิญแรงกดดันจากปัจจัยในประเทศ ทำให้คนไม่กล้าที่นำเงินใหม่เข้ามาเล่น และก็มีบางส่วนที่ติดหุ้นอยู่ ซึ่งตอนนี้แสดงให้เห็นว่าความเชื่อมั่นของนักลงทุนหดหายไปมาก สังเกตได้จากวอลุ่มเทรดที่น้อยมาก
นอกจากนี้ ตลาดบ้านเราวันนี้ดูอ่อนแอกว่าตลาดหุ้นในภูมิภาคเอเชียที่ส่วนใหญ่จะอยู่ในแดนบวกราว 0.7% โดยยังติดตามเรื่องการถอนตัวของอังกฤษออกจากการเป็นสมาชิกสหภาพยุโรป (Brexit) และทิศทางราคาน้ำมันดิบ
แนวโน้มการลงทุนในวันพรุ่งนี้ (20 พ.ย.) นายวิจิตร กล่าวว่า ตลาดฯคงจะแกว่งแคบ โดยยังมีความคาดหวังจากการประชุม G20 พร้อมให้แนวรับ 1,625 จุด ส่วนแนวต้าน 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
PTT มูลค่าการซื้อขาย 1,763,979.60 ล้านบาท ปิดที่ 48.75 บาท ราคาไม่เปลี่ยนแปลง
ADVANC มูลค่าการซื้อขาย 1,579,800.20 ล้านบาท ปิดที่ 180.50 บาท เพิ่มขึ้น 4 บาท
CPALL มูลค่าการซื้อขาย 1,308,081.98 ล้านบาท ปิดที่ 69.50 บาท เพิ่มขึ้น 0.25 บาท
KBANK มูลค่าการซื้อขาย 1,056,484.45 ล้านบาท ปิดที่ 196.50 บาท ลดลง 2 บาท
AOT มูลค่าการซื้อขาย 1,018,224.75 ล้านบาท ปิดที่ 65.25 บาท เพิ่มขึ้น 0.75 บาท
ตลาดหุ้นเอเชีย
